<classify> WAKATI Uchaguzi wa wabunge kwa ajili ya Bunge dogo la Rwanda ukitarajiwa kufanyika kwa siku nne kuanzia Septemba mosi mwaka huu, nchi hiyo inatarajiwa kuwa na idadi kubwa ya wanawake bungeni baada ya wanawake wengi kujitokeza kuwania uongozi. Tume ya Taifa ya Uchaguzi NEC imesema katika uchaguzi huo, kati ya wagombea 521 waliopitishwa, 326 ni wanawake ambayo ni sawa na asilimia 61 ukilinganisha na wanawake 221 walioshiriki mwaka 2013.Tuna wagombea wengi wanawake, hii ni ishara nzuri kuwa wanawake wengi wamevutiwa kushiriki kugombea nafasi mbalimbali za uongozi, haya ni maendeleo chanya, alisema Mwenyekiti wa NEC, Profesa Kalisa Mbanda. Wanawake 179 wanagombea nafasi 24 zilizotengwa kwa ajili ya viti maalumu huku vingine 147 wanashindana kupitia vyama vyao pamoja na nafasi kwa ajili ya vijana. Ikiwa ni mara ya kwanza baada ya mauaji ya halaiki kwa jamii ya Watutsi, chama cha upinzani wanashiriki katika sanduku la kupiga kura kwa kuwa na wagombea 32 kati ya 34 waliopendekezwa na chama cha Democratic Green DGPR.Wagombea hao wameshiriki katika uchaguzi huo wa awamu ya nchi kushika nafasi mbalimbali. Kiongozi wa chama hicho, Frank Habineza alisema wanatarajia kupata angalau viti 10, kwa sababu ya mtandao walionao sasa nchi nzima na ukuu wa kisiasa waliopata baada ya kushiriki uchaguzi wa Rais uliopita ingawa walipata asilimia 0.5 dhidi ya Rais Paul Kagame aliyepata asilimia 98.8 katika uchaguzi wa Rais wa Agosti 2017. Mshindi wa pili katika uchaguzi wa rais kwa asilimia 0.7 ni kati ya wagombea binafsi wanne waliopitishwa na NEC kushiriki katika uchaguzi huo wa wabunge.Imeelezwa kuwa vijana 26 wanagombea nafasi mbili za vijana bungeni huku watu wenye ulemavu 10 wanagombea nafasi moja ya watu hao bungeni. Wabunge vijana Bunge linatarajiwa kuwa na mchanganyiko mkubwa wa vijana ambao wana wastani wa umri wa miaka kati ya 38 na 42. Lakini, Chama tawala RPF na chama mwenza, wagombea wake ni watu wazima wenye umri wa kati ya miaka 48 na 50, licha ya Rais Kagame kubainisha kuwa na vijana wengi katika nafasi za uongozi.Logan Ndahiro 67 na Fidele Rwigamba 68 ndio wenye umri mkubwa zaidi katika chama tawala cha RPF ambao pia wameonesha nia ya kutaka kutetea nafasi zao, wakati mwenye umri mdogo ana umri wa miaka 30. Wagombea 10 wa Chama cha Jamii na Demokrasia PSD wanaotarajia kushinda viti hivyo mkubwa ana miaka 48 na mwenye umri mdogo ni miaka 28 huku mtu mwenye umri mkubwa katika orodha ya Chama cha Liberal PL ana umri wa miaka 62 na kijana ana umri wa miaka 38.The Greens na PS Imberakuri kwa wastani wana umri wa miaka 38 huku wagombea wanne binafsi wakiwa na miaka 29 na 40 huku wagombea wanawake wakiwa na idadi kubwa ya wagombea vijana wengi wao wakiwa na miaka isiyozidi 40 na wagombea wote wa nafasi ya vijana wana umri chini ya miaka 30. Mwenyekiti wa NEC, Prof.Kalisa Mbanda alisema kwa ulinganifu, wagombea katika uchaguzi huo wana umri mdogo ukilinganisha na chaguzi zilizopita, hiyo inabainisha kuwa bunge lijalo litakuwa na wabunge wengi vijana. Alitoa mfano kuwa wagombea wote binafsi ni vijana na hata katika wagombea wa viti maalumu kwa wanawake wengi wao ni vijana. Zaidi ya raia wa nchi hiyo milioni saba wanatarajiwa kupiga kura katika uchaguzi huo utakaogharimu dola milioni 6.8. Bunge dogo nchini humo ina viti 80, kati yao 53 ni kwa ajili ya vyama vya siasa na wagombea binafsi, huku 24 ni kwa wanawake wanaochaguliwa.  <topic>: kitaifa 